## Zakon o izmjenama Zakona o proglašenju Plitvičkih jezera nacionalnim parkom

### NN 13/1997 (6.2.1997.), Zakon o izmjenama Zakona o proglašenju Plitvičkih jezera nacionalnim parkom

# ZASTUPNIČKI DOM SABORA REPUBLIKE HRVATSKE

Na osnovi članka 89. Ustava Republike Hrvatske, donosim

**ODLUKU**

**O PROGLAŠENJU ZAKONA O IZMJENAMA ZAKONA O PROGLAŠENJU PLITVIČKIH
JEZERA NACIONALNIM PARKOM**

Proglašavam Zakon o izmjenama Zakona o proglašenju Plitvičkih jezera
nacionalnim parkom, koji je donio Zastupnički dom Sabora Republike Hrvatske
na sjednici 24. siječnja 1997.

Broj: 01-97-147/1
Zagreb, 30. siječnja 1997.

Predsjednik
Republike Hrvatske
**dr. Franjo Tuđman,** v. r.

---

## **ZAKON**

### **O IZMJENAMA ZAKONA O PROGLAŠENJU PLITVIČKIH JEZERA NACIONALNIM PARKOM**

Članak 1.

U Zakonu o proglašenju Plitvičkih jezera nacionalnim parkom (»Narodne
novine«, br. 29/49. i 34/65.) članak 1. mijenja se i glasi:

»Plitvička jezera s pripadajućim sljevnim područjem, unutar granica
iz članka 2. ovoga Zakona, u površini od 266 km˛, proglašuju se nacionalnim
parkom.«

Članak 2.

Članak 2. mijenja se i glasi:

»Granica Nacionalnog parka Plitvička Jezera počinje od novog mosta na
Korani u smjeru zapada na kotu 794 Velika Lisina, dalje prema sjeverozapadu
preko kota 715, 809, 863 M. Manduševac, 885 V. Manduševac, 862 Bršljanovica
i 841 - dalje prema jugozapadu - kota 761, raskrižje ceste i kolnog puta
prema Cagrištu, kota 862, kolnim putem do ceste, cestom prema jugoistoku
do kote 878 i na Bijeli vrh (1044 m). Od Bijelog vrha (1044 m) - čistina
Bijela kosa kota 982, a sa kote 982 ide šumskom cestom do kote 784 željeznička
postaja Javornik i dalje u smjeru juga lijevom stranom željezničke pruge
do Prokresa gdje prelazi na lijevu stranu šumske ceste i ide u smjeru juga
cestom do kote 870 pa dalje cestom do kote 880 željeznička postaja Rudopolje
te dalje u smjeru jugozapada do kote 939 Borik, dalje na kotu 911 Perušić,
zatim u smjeru jugoistoka sječe magistralnu cestu Borje-Vrhovine i ide
na kotu 837 Metla, dalje na kotu 903 Metla, od te kote ide u smjeru jugoistoka
na kotu 902 Metla do kote 994 Greda, od te kote u smjeru juga do kote 982
Velika Greda, s nje na kotu 945 Brakusovac, zatim na kotu 925 Gradina do
kote 808 Vranjkovac i dalje do kote 1163 Gradina, zatim na Panos (1206
m), kota 1091 Torovi i vrh Palež (1025 m). Od vrha Paleža (1025 m) na kote
787, 764, 882 Kamenjak i 1008, te dalje u smjeru sjeveroistoka - Fundukov
vrh (983 m), Lalićev vrh (261 m), kota 1009, dalje ide sredinom obronka
Prozor na magistralnu cestu Borje-Vrhovine, dalje cestom u smjeru istoka
do magistralne ceste Karlovac - Zadar s uključenjem motela »Borje«. Od
motela »Borje« granica ide u smjeru sjevera magistralnom cestom Karlovac
- Zadar do raskrižja cesta za naselje Rudanovac. Od te točke ide na Oštri
Mihaljevac kota 1048, zatim na Mali Mihaljevac kota 911, te prema koti
778 Jukanove Drage i dalje na kotu 768. Preko kote 768 i 763 podnožjem
Velikog Javornika do raskrižja u Priboju (702). Granica teče dalje cestom
na Ličko Petrovo Selo pa cestom preko Zaklopače i Rastovače (512) i dalje
sjeverozapadnim putem do magistralne ceste, te po magistralnoj cesti do
novog mosta na Korani.

Granice Nacionalnog parka Plitvička jezera ucrtane su na topografskoj
karti mjerila 1:25.000, koja je sastavni dio ovoga Zakona, a čuva se u
Ministarstvu kulture.«

Članak 3.

Danom stupanja na snagu ovoga Zakona prestaje važiti Rješenje o određivanju
granice nacionalnog parka Plitvičkih jezera (»Narodne novine«, br. 12/51.).

Članak 4.

Ovaj Zakon stupa na snagu osmoga dana od dana objave u »Narodnim novinama«.

Klasa: 351-01/96-02/06
Zagreb, 24. siječnja 1997.

ZASTUPNIČKI DOM

SABORA REPUBLIKE HRVATSKE

Predsjednik
Zastupničkog doma Sabora
**akademik Vlatko Pavletić,** v. r.

Zakon, NN 13/1997-202